(ສພຊ) ກອງປະຊຸມໃຫຍ່ຄັ້ງທີ II ຂອງໜ່ວຍພັກຮາກຖານກຳມາທິການກົດໝາຍ (ກກໝ) ໄດ້ໄຂຂຶ້ນ ແລະສຳເລັດລົງດ້ວຍໝາກຜົນອັນຈົບງາມ ໃນວັນທີ 28 ສິງຫາຜ່ານມາ, ທີ່ສະພາແຫ່ງຊາດພາຍໃຕ້ການເຂົ້າຮ່ວມຂອງສະຫາຍ ປອ. ໄຊສົມພອນ ພົມວິຫານ ກຳມະການກົມການເມືອງສູນກາງພັກ, ເລຂາຄະນະບໍລິຫານງານພັກສະພາແຫ່ງຊາດ, ປະທານສະພາແຫ່ງຊາດ ໂດຍການເປັນປະທານກອງປະຊຸມຂອງສະຫາຍ ອຳໄພ ຈິດມານົນ ຮັກສາການເລຂາໜ່ວຍພັກຮາກຖານ ກກໝ; ເຂົ້າຮ່ວມມີສະຫາຍຮັກສາການຮອງເລຂາໜ່ວຍພັກ, ຮັກສາການກຳມະການໜ່ວຍພັກ, ຜູ້ຕາງໜ້າຈາກຫ້ອງການຊ່ວຍວຽກງານບໍລິຫານພັກສະພາແຫ່ງຊາດ, ຜູ້ຕາງໜ້າຈາກອົງການຈັດຕັ້ງມະຫາຊົນ, ສະມາຊິກພັກສົມບູນ-ສຳຮອງ, ສະມາຊິກພັກອະວຸໂສບຳນານພາຍໃນໜ່ວຍພັກ ແລະແຂກຖືກເຊີນ.
ກອງປະຊຸມໄດ້ຮັບຟັງການລາຍງານ ແລະ ປະກອບຄຳຄິດຄຳເຫັນຢ່າງກົງໄປກົງມາຕໍ່ບົດລາຍງານການເມືອງຂອງໜ່ວຍພັກ ໃນໄລຍະແຕ່ປີ 2018-2021 ແລະ ທິດທາງແຜນການ 5 ປີ (2021-2025), ບົດສຳຫລວດການນຳພາຂອງຄະນະໜ່ວຍພັກຮາກຖານ ກກໝ ຊຸດເກົ່າ. ພ້ອມນັ້ນ, ຜູ້ແທນສົມບູນຂອງກອງປະຊຸມຍັງໄດ້ສຸມໃສ່ຄົ້ນຄວ້າຢ່າງເລິກເຊິ່ງໃນການນຳໃຊ້ສິດປະຊາທິປະໄຕຂອງຕົນປ່ອນບັດເລືອກຕັ້ງເອົາຄະນະໜ່ວຍພັກຮາກຖາກ ກກໝ ຊຸດໃໝ່ ບົນພື້ນຖານຫລັກການລວມສູນປະຊາທິປະໄຕ ທັງຖືກຕ້ອງສອດຄ່ອງກັບມາດຖານເງື່ອນໄຂທີ່ໄດ້ກຳນົດໄວ້ ໂດຍມີຜູ້ສະໝັກຮັບເລືອກຕັ້ງ 7 ສະຫາຍ ຍິງ 1 ສະຫາຍ ແລະ ຜູ້ສະໝັກເລືອກຕັ້ງເປັນຜູ້ແທນສົມບູນ, ສຳຮອງທີ່ຈະເຂົ້າຮ່ວມກອງປະຊຸມໃຫຍ່ຄັ້ງທີ IV ຂອງອົງຄະນະພັກສະພາແຫ່ງຊາດ ທັງໝົດ 19 ສະຫາຍ ເຊິ່ງກອງປະຊຸມໃຫຍ່ໄດ້ເລືອກຕັ້ງເອົາຄະນະໜ່ວຍພັກ ສະໄໝທີ II ໄດ້ຈໍານວນ 5 ສະຫາຍ ຄື: ສະຫາຍ ຈະເລີນ ເຍຍປາວເຮີ ເປັນເລຂາ, ສະຫາຍ ອຳໄພ ຈິດມານົນ ເປັນຮອງເລຂາ, ສະຫາຍ ພູທອນ ວໍລະເພັດ ເປັນປະທານກວດກາ, ສະຫາຍ ພອນແກ້ວ ຕົ້ນວໍລະຈິດ ເປັນຮອງປະທານກວດກາແລະ ສະຫາຍ ບຸນຍົງ ພົນເສນາ ເປັນກຳມະການກວດກາຂອງໜ່ວຍພັກ ກກໝ ແລະ ແລະ ເລືອກໄດ້ຜູ້ແທນສົມບູນ 17 ສະຫາຍ, ສຳຮອງ 2 ສະຫາຍ.
ສະຫາຍ ປອ. ໄຊສົມພອນ ພົມວິຫານ ຍັງໄດ້ມີຄຳເຫັນ ແລະ ກ່າວສະແດງຄວາມຊົມເຊີຍຄະນະຊຸດເກົ່າ ທີ່ສາມາດຍາດໄດ້ຜົນງານຫລາຍດ້ານ ໂດຍສະເພາະວຽກງານກົດໝາຍ ເຊິ່ງເປັນວຽກງານໜຶ່ງທີ່ຈຳເປັນ ແລະ ສຳຄັນຫລາຍ; ພ້ອມນັ້ນ,ກໍໄດ້ຊີ້ນຳໃຫ້ຄະນະພັກຊຸດໃໝ່ເອົາໃຈໃສ່ໃນການແກ້ໄຂບັນຫາຂໍ້ຄົງຄ້າງ ກໍຄືບາງດ້ານທີ່ຍັງບໍ່ທັນຈັດຕັ້ງປະຕິບັດສຳເລັດ ແລະ ເຊື່ອໝັ້ນວ່າ ພາຍໃຕ້ການນຳພາຂອງຄະນະພັກຊຸດໃໝ່ຈະເຮັດໃຫ້ໜ່ວຍພັກຮາກຖານ ກກໝ ສາມາດຍາດໄດ້ຜົນງານທີ່ພົ້ນເດັ່ນໃນຫລາຍດ້ານ.
(ນາງ ປາກາລັກ ພົມມີໄຊ)